**Først rigtig lykkelig efter fedmeoperation: Store Jørn levede på en løgn**

*Den 31-årige sønderjyde Jørn Kou Jørgensen var den glade, tykke dreng, som udadtil levede et lykkeligt liv, men bag det store ydre gemte sig en anden historie. Først efter Jørn fik en fedmeoperation og gik fra 162 til 92 kilo, blev han rigtig glad.*

*– Mit liv var ikke dårligt. Jeg synes, jeg havde det godt, men levede på en løgn. Inderst inde vidste jeg godt, at folk snakkede om mig og pegede fingre.* Sådan beskriver Jørn Kou Jørgensen sit liv som svært overvægtig. Selvom sønderborgenseren blev ramt af den ene skuffelse efter den anden på grund af overvægten, klarede han sig igennem livet ved at gemme sig bag en facade som den glade og tykke dreng. – *Inderst inde var jeg ulykkelig, og jeg forsøgte at opretholde en facade over for omverdenen*, forklarer Jørn Kou Jørgensen*.*

Sidste år gennemgik Jørn en fedmeoperation på Aleris-Hamlet Hospitaler i Aarhus, der hjalp ham med at tabe 70 kilo. – *Jeg gik fra at veje 162 lidt før operationen til at veje 92 kilo i dag. Nu er jeg rigtig lykkelig. Og jeg kan godt se, at jeg levede mit liv på en stor løgn inden operationen*, siger han*.*

**For stor til gokart**

Jørn Kou Jørgensen ville de samme ting som kammeraterne, men på grund af de mange ekstra kilo var det ikke nemt at leve et liv som alle andre. – *På grund af min overvægt måtte jeg pænt stå over, når vennerne kørte gokart, og livet som svært overvægtig var heller ikke foreneligt med forlystelsesparker*, forklarer kundeservicemedarbejderen og fortsætter: – *Naturligvis var jeg skuffet over ikke at kunne være med, men jeg tog det altid på overfladen med et smil.*

Heller ikke i nattelivet var de 162 kilo en oplagt wingman. Mens Jørns kammerater havde held hos det modsatte køn, var der aldrig nogen, der viste ham interesse. Det gjorde heller ikke selvtilliden større.

**Var sur på verden**

For Jørn Kou Jørgensen blev erkendelsen et vendepunkt, da han langt om længe blev overbevist om, at en fedmeoperation var det rigtige. I juli 2013 fik sønderborgenseren foretaget en såkaldt gastric bypass fedmeoperation, der ændrer mavesækkens funktion, så man opnår en hurtigere mæthedsfornemmelse. – *Det er fantastisk. Jeg fortryder kun, at jeg ikke blev opereret for mange år siden. Livet er sjovere, når man ikke hele tiden skal bruge tiden på at være sur på verden*, fortæller en tilfreds Jørn Kou Jørgensen.

Efter Jørn har nået en normal vægt, er overskuddet til at møde nye mennesker blevet større, og i dag er han ikke bange for, hvad fremmede tænker, når han møder dem.

**Måtte selv betale**

Tidligere kunne mange svært overvægtige danskere få en fedmeoperation på det offentliges regning. Efter reglerne på området er blevet ændret, er mange afskåret fra den mulighed, og derfor blev Jørn Kou Jørgensen nødt til selv at betale for operationen på et privathospital. Han er yderst tilfreds med forløbet hos Aleris-Hamlet, der foretog operationen.

– *Jeg var positivt overrasket over mit møde med privathospitalet, hvor jeg følte mig meget velkommen og ikke bare som et nummer i rækken. Mine faste kontaktpersoner fulgte og servicerede mig gennem hele forløbet både før, under og efter behandlingen*, forklarer han.

***Gastric bypass*** *er en kikkertoperation, som kombinerer deling af mavesækken i to lommer med en delvis frakobling af tyndtarmen. Dermed opnås både øget mæthedsfornemmelse og en forringet evne til at optage føden hos den opererede, hvorved vægttab muliggøres over tid. Yderligere information findes på www.aleris-hamlet.dk.*